G.Robertson: Razočaran sam činjenicom da Radovan Karadžić nije uhvaćen, ali ta akcija nije kraj priče 1/3/02 - 2002-03-01
Mreža se zatvara. Nema bezbjednog skrovišta za njega, naglasio je Generalni sekretar NATO-a George Robertson.
Jasno razočaran sam činjenicom da Radovan Karadžić nije uhvaćen, ali ta akcija nije kraj priče, prenio je za Glas Amerike, novinar Agencije Sense Elvir Bucalo, komentar generalnog sekretara NATO saveza George-a Robertsona. Nije prvi put da pokrenemo operaciju hapšenja Radovana Karadžića i neće biti posljednji, kaže gospodin Robertson. Jutros smo započeli novu operaciju baziranu na informacijama koje smo jučer prikupili. Još nema rezultata i hapšenja, ali akcija demonstrira da ćemo bez prekida sljediti svaki trag dok posao ne bude obavljen i dok Karadžić ne bude u Hagu. Generalni sekretar NATO-a stoga poručuje Karadžiću i svim bjeguncima od medjunarodne pravde - Vaše vrijeme ističe. Jednog dana, bilo to sutra, naredne sedmice, ili narednog mjeseca SFOR će doći po vas. Jedini način da se ovaj lov okonča je da se sami predate, zato predajte se sada dostojanstveno, ili će pravda doći po vas. George Robertson izražava zahvalnost trupama koje su bile uključene u jučerašnju operaciju, dodajući kako slanjem jedinica u akciju poput ove nerado na sebe uzima odgovornost za živote vojnika. Medjutim, oni su svoj zadatak izveli iskazujući profesionalizam i hrabrost, rekao je gospodin Robertson. On se ovom prilikom nije upuštao u analizu razloga zbog kojih Radovan Karadžić nije uhvćen tokom jučerašnje operacije. Monogo je razloga zašto taj čovjek nije uhapšen ovom prilikom. Možete očekivati mnogo operacija, javnih i tajnih. Pred nama su nove pilike. Mreža se zatvara. Nema bezbjednog skrovišta za njega, naglasio je Generalni sekretar NATO-a George Robertson.